Ηρακλής Ρεράκης

Ο Ηρακλής Μ. Ρεράκης (1952) είναι ομότιμος καθηγητής του Τμήματος Ποιμαντικής και Κοινωνικής Θεολογίας του Αριστοτελείου Πανεπιστημίου Θεσσαλονίκης (Α.Π.Θ.), στον τομέα των Παιδαγωγικών και της Χριστιανικής Παιδαγωγικής. Από το 2017, προεδρεύει της Πανελληνίου Ενώσεως Θεολόγων.

Βιογραφία και σπουδές 
Γεννήθηκε στο Ρέθυμνο της Κρήτης. Είναι πτυχιούχος της Θεολογικής Σχολής του Αριστοτελείου Πανεπιστημίου Θεσσαλονίκης, ενώ το 1985 έλαβε το πτυχίο του Τμήματος Ιστορίας-Αρχαιολογίας της Φιλοσοφικής Σχολής του Καποδιστριακού Πανεπιστημίου Αθηνών. Πραγματοποίησε μεταπτυχιακές σπουδές στις "Επιστήμες της Αγωγής" στο Πανεπιστήμιο της Φρανκφούρτης. Κατά το έτος 1986 έλαβε διδακτορικό δίπλωμα από το τμήμα της Ποιμαντικής και Κοινωνικής Θεολογίας της Θεολογικής Σχολής του Αριστοτελείου Πανεπιστημίου Θεσσαλονίκης, με θέμα «Διάλογος Ανατολής και Δύσεως για την ένωση των Εκκλησιών το ΙΕ' αιώνα κατά τον Ιωάννη Ευγενικό».

Ακαδημαϊκή σταδιοδρομία 
Από το 2001 έως το 2019 υπηρέτησε ως Επίκουρος Καθηγητής, αρχικά, και στη συνέχεια ως Αναπληρωτής και Τακτικός Καθηγητής στο Τμήμα Ποιμαντικής και Κοινωνικής Θεολογίας της Θεολογικής Σχολής του Α.Π.Θ., διδάσκοντας «Γενική Παιδαγωγική» και «Ειδική Διδακτική του Μαθήματος των Θρησκευτικών», σε προπτυχιακό και μεταπτυχιακό επίπεδο σπουδών. Το 2010 ίδρυσε και στη συνέχεια διηύθυνε το «Εργαστήριο Παιδαγωγικής – Χριστιανικής Παιδαγωγικής» του Τμήματος Ποιμαντικής και Κοινωνικής Θεολογίας (το οποίο μετονομάστηκε σε «Τμήμα Κοινωνικής Θεολογίας και Χριστιανικού Πολιτισμού») του Αριστοτελείου Πανεπιστημίου Θεσσαλονίκης), ενώ υπηρέτησε και ως Διευθυντής του Τομέα "Δικαίου, Ζωής και Οργάνωσης της Εκκλησίας. Κατά το ακαδημαϊκό έτος 2001, υπηρέτησε ως Λέκτορας στο Παιδαγωγικό Τμήμα Δημοτικής Εκπαίδευσης του Πανεπιστημίου Αιγαίου, ενώ συνεργάστηκε και με το Πανεπιστήμιο Κρήτης. Ως Πανεπιστημιακός Διδάσκαλος συνταξιοδοτείται το 2019.

Επιστημονικές δραστηριότητες 
Δίδαξε στη βαθμίδα της Δευτεροβάθμιας Εκπαίδευσης ως θεολόγος καθηγητής από το 1979 έως το 1998, διατελώντας σχολικός σύμβουλος Θεολόγων Κρήτης (1998-1999). Διετέλεσε επιστημονικά υπεύθυνος του προγράμματος "Επιχειρηματικότητα και Καινοτομία στο Θρησκευτικό και Πολιτισμικό Πλαίσιο", στο πλαίσιο του 3ου ΚΠΣ - ΕΠΕΑΕΚ ΙΙ: Ενθάρρυνση Επιχειρηματικών Δράσεων, Καινοτομικών Εφαρμογών και Μαθημάτων Επιλογής Φοιτητών Και Σπουδαστών. Από το 2013 έως το 2017 διετέλεσε μέλος της επιτροπής παιδείας της Πανελλήνιας Ένωσης Θεολόγων (ΠΕΘ), ανανεώνοντας τη θητεία του ως πρόεδρος του διοικητικού συμβουλίου της συγκεκριμένης Ένωσης, με παράλληλη δράση ως μέλος της διοικούσας επιτροπής του Συνδέσμου Θεολόγων Μακεδονίας - Θράκης. Είναι εγγεγραμμένος μέλος της Παιδαγωγικής Εταιρείας Ελλάδος (παράρτημα Μακεδονίας) και ιδρυτικό μέλος - συνεργάτης της Ελληνικής Εταιρείας Ιστορικών της Εκπαίδευσης. Διαθέτει παρουσία σε συνέδρια θεολογικής και παιδαγωγικής θεματολογίας, είτε ως μέλος οργανωτικής επιτροπής, είτε ως εισηγητής. 

Εκ μέρους του Τμήματος Ποιμαντικής και Κοινωνικής Θεολογίας του Α.Π.Θ., συμμετείχε στη δράση για το σχεδιασμό, την οργάνωση και την υλοποίηση του Προγράμματος Επικαιροποίησης Γνώσεων Αποφοίτων (Π.Ε.Γ.Α.) με τίτλο: «Σύγχρονες Μορφές Τουρισμού: Καινοτόμες Δράσεις», που υλοποιήθηκε κατά το ακαδημαϊκό έτος 2013 – 2014,πραγματοποιώντας εισηγήσεις για τον Θρησκευτικό Τουρισμό. Ανάλογη δραστηριότητα ανέπτυξε σε παρόμοιο πρόγραμμα με τίτλο: «Καινοτόμες Δράσεις σε Μειονοτικά Περιβάλλοντα Μάθησης: Εκπαίδευση και Ποιότητα Ζωής – Πολιτισμός», κατά ακαδημαϊκό έτος 2014 - 2015. Επιλέχθηκε από το Παιδαγωγικό Ινστιτούτο ως αξιολογητής διδακτικών βιβλίων Θρησκευτικών (Ορθόδοξης Χριστιανικής Αγωγής), της Ε΄ και της ΣΤ΄ Τάξεως Δημοτικού, σχετικά τη δημιουργία του Διαθεματικού Προγράμματος στο μάθημα των Θρησκευτικών.

Βασική Εργογραφία 
Η επιστημονική του δραστηριότητα επικεντρώνεται κυρίως στις γνωστικές περιοχές της Χριστιανικής Παιδαγωγικής, της Σχολικής Θρησκευτικής Αγωγής και της Διδακτικής του μαθήματος των Θρησκευτικών. Μερικές από τις μελέτες του είναι οι κάτωθι:
 Η συμβολή των Θεολογικών Μαθημάτων του Ελληνικού Σχολείου στην κοινωνική ένταξη του μαθητή, Σφακιανάκη Δ., 2018.
 Ηρ. Ρεράκης – Ε. Πεπές, Πρακτική Άσκηση και Μικροδιδασκαλίες, Σφακιανάκη Δ., 2016.
 Η Ετερότητα του «άλλου» στην ελληνική παιδεία. Ορθόδοξη χριστιανοπαιδαγωγική θεώρηση, Σφακιανάκη Δ., 2016.
 Ηρ. Ρεράκης – Ε. Πεπές, Θεολογική Παιδεία και Εκπαιδευτική Τεχνολογία, Σφακιανάκη Δ., 2016.
 Διδακτική των Θεολογικών Μαθημάτων στο Ελληνικό Σχολείο, Σφακιανάκη Δ., 2015.
 Σύγχρονη Διδακτική του μαθήματος των Θρησκευτικών, Πουρναράς Π.Σ., 2010.

 Κοινωνική ένταξη και θρησκευτική αγωγή του μαθητή στο ελληνικό σχολείο, Πουρναράς Π.Σ., 2010.
 Θεολογία και θεολογικές σπουδές. Εισαγωγικές Προσεγγίσεις, Πουρναράς Π. Σ., 2008
 Ο «άλλος» στο ελληνικό σχολείο. Ορθόδοξη χριστιανοπαιδαγωγική θεώρηση, Πουρναράς Π. Σ., 2006.

 Θρησκευτικά και πολιτισμικά πρότυπα στο έργο του Διονύσιου Σολωμού, Γρηγόρη, 2003 (β' έκδοση).
 Θρησκευτικά και πολιτισμικά πρότυπα στο μάθημα "Η γλώσσα μου" της Πρωτοβάθμιας εκπαίδευσης, Έλλην, 1997.

Αρθρογραφία 
Η αρθρογραφία του έγκειται σε θεολογικά/εκκλησιαστικά θέματα, αλλά και σε αμφιλεγόμενα ζητήματα ευρύτερου κοινωνικού ενδιαφέροντος.Καταθέτει τις απόψεις του σχετικά με τη θρησκευτική εκπαιδευτική μεταρρύθμιση στην Ελλάδα, με παράλληλη συμμετοχή  σε επιστημονικές επετηρίδες.Προσεγγίζει, επίσης, θέματα αγωγής και παιδείας σε συγκεκριμένα χρονικά πλαίσια και συνθήκες, είτε με κατάθεση αρθρογραφίας σε επιστημονικά συνέδρια, είτε με τη συμμετοχή σε συγγραφή συλλογικών τόμων .

Παραπομπές

Προτεινόμενη βιβλιογραφία 

 Ρεράκη, Ηρακλή Μ. (2010). ΚΟΙΝΩΝΙΚΗ ΕΝΤΑΞΗ ΚΑΙ ΘΡΗΣΚΕΥΤΙΚΗ ΑΓΩΓΗ ΤΟΥ ΜΑΘΗΤΗ ΣΤΟ ΕΛΛΗΝΙΚΟ ΣΧΟΛΕΙΟ. Θεσσαλονίκη: Εκδόσεις Πουρναράς. σελ. 182 -207. ISBN 978-960-242-442-1.
 Ρεράκη, Ηρακλή Μ. (2006). Ο "ΑΛΛΟΣ" ΣΤΟ ΕΛΛΗΝΙΚΟ ΣΧΟΛΕΙΟ - ΟΡΘΟΔΟΞΗ ΧΡΙΣΤΙΑΝΟΠΑΙΔΑΓΩΓΙΚΗ ΘΕΩΡΗΣΗ. Θεσσαλονίκη: Εκδόσεις Πουρναράς. σελ. 365 - 485. ISBN 978-960-242-363-9.
 Ρεράκη, Ηρακλή Μ. (1997). ΘΡΗΣΚΕΥΤΙΚΑ ΚΑΙ ΠΟΛΙΤΙΣΜΙΚΑ ΠΡΟΤΥΠΑ ΣΤΟ ΕΡΓΟ ΤΟΥ Δ. ΣΟΛΩΜΟΥ. Αθήνα: Εκδόσεις: Γρηγόρη. σελ. 31 - 45, 67 - 98. ISBN 960-333-156-2.

Εξωτερικοί σύνδεσμοι 
https://qa.auth.gr/el/cv/irerakis
https://www.petheol.gr/
https://www.past.auth.gr/
https://career.duth.gr/portal/?q=node/103042
https://www.eleie.gr/el/
http://www.pi-schools.gr/books/dimotiko/thrisk_e/math/001-4_thrisk.E.dim_math.pdf
https://ergastiri.wordpress.com/
https://www.alfavita.gr/ekpaideysi/anakoinoseis/236772_ekloges-gia-tin-anadeixi-neoy-dioikitikoy-kai-epoptikoy-symboylioy
https://qa.auth.gr/fr/project/90901

Έλληνες πανεπιστημιακοί
Έλληνες συγγραφείς